SK Úradný vestník Európskej únie C 348/9

Záverečná správa vyšetrovateľa (1)

COMP/39.092 – Kúpeľňové doplnky a príslušenstvo

2011/C 348/08

Prípad sa týka kartelu, prostredníctvom ktorého výrobcovia kúpeľňových doplnkov a príslušenstva koordinovali ceny a rabaty v Rakúsku, Belgicku, Francúzsku, Nemecku, Taliansku a Holandsku.

KONTEXT

Na základe žiadosti o oslobodenie od pokuty podľa oznámenia o zhovievavosti z roku 2002 predloženej podnikom Masco Corporation dňa 15. júla 2004 Komisia vykonala inšpekcie vo firemných priestoroch podnikov a spoločností pôsobiacich v oblasti výroby kúpeľňových doplnkov a príslušenstva v piatich krajinách, t. j. v Rakúsku, Belgicku, Nemecku, Taliansku a Holandsku. Po vykonaní inšpekcií predložili žiadosti o zhovievavosť aj podniky Grohe, American Standard, Roca, Hansa a Dornbracht. Komisia udelila podmienečné oslobodenie od pokút podniku Masco dňa 2. marca 2005.

PÍSOMNÝ POSTUP

Oznámenie námietok

Po predložení uvedených žiadostí o zhovievavosť a následných vyšetrovaniach Komisia vydala 26. marca 2007 oznámenie námietok (ON), ktoré bolo oznámené 79 právnym subjektom patriacim do 19 skupín podnikov (2). Komisia vyjadrila predbežný názor, že adresáti sa v rôznej miere a rozsahu zúčastňovali na jedinom a pokračujúcom porušovaní článku 101 ZFEÚ (bývalý článok 81 Zmluvy o ES) a článku 53 Dohody o EHP o trhu s kúpeľňovými doplnkami a príslušenstvom (3) ktorý zahŕňa šesť členských štátov (4). Podľa oznámenia námietok adresáti pravidelne spolupracovali na zvyšovaní cien, dohodli sa na stanovení cien a vymieňali si dôverné obchodné informácie. Komisia oznámila svoj zámer prijať rozhodnutie v prípade porušenia a uložiť pokuty podľa článku 7 a článku 23 nariadenia (ES) č. 1/2003 (5).

Prístup k spisu

Strany získali prístup k spisu prostredníctvom DVD. Ústne vyhlásenia vydané v rámci oznámenia o zhovievavosti boli sprístupnené v priestoroch Komisie. V rámci poskytnutia prístupu k spisu boli stranám vo forme ďalších DVD pri troch príležitostiach prístupné informácie, ktoré boli pôvodne považované za neprístupné.

Predĺženie obdobia na predloženie odpovedí na oznámenie námietok

Pôvodne bola adresátom ON priznaná lehota dvoch mesiacov na poskytnutie písomných pripomienok k ON, a to od dátumu prijatia spisu Komisie vo forme DVD. Na základe žiadostí viacerých strán a z dôvodov ako napr. zverejnenie doplňujúcich informácií a dovolenkové obdobie boli všetkým adresátom ON udelené dve všeobecné predĺženia lehôt, každé v trvaní jedného mesiaca. Tieto všeobecné predĺženia výnimočne udelilo priamo GR pre hospodársku súťaž so súhlasom vyšetrovateľa. V tom čase zodpovedný vyšetrovateľ osobitne udelil viacerým stranám dodatočné predĺženia lehôt na základe ďalších odôvodnených a opodstatnených žiadostí. Stranám bolo vo všeobecnosti udelené časové obdobie v trvaní približne štyroch mesiacov na predloženie odpovedí na ON. Všetky strany odpovedali načas.

ÚSTNE KONANIE

Ústne vypočutie

Všetky skupiny podnikov okrem RAF Rubinetteria SpA využili právo svoje právo na ústne vypočutie, ktoré sa konalo od 12. do 14. novembra 2007 (6).

Opis skutočností

Opis skutočností bol všetkým stranám zaslaný 9. júla 2009. Komisia v liste upriamila pozornosť na niektoré dôkazy, ktoré neboli výslovne uvedené alebo zohľadnené v ON, avšak Komisia má záujem zohľadniť ich v konečnom rozhodnutí. Strany boli zároveň informované o záveroch, ktoré vyplynuli z dôkazov podporujúcich námietky predložených v ON. Napriek tomu, že jednotlivé dôkazy neboli súčasťou ON, boli súčasťou spisu, ktorý už bol sprístupnený. Stranám bola udelená lehota troch týždňov, aby sa k opisu skutočností vyjadrili.

Po konzultáciách s poradným výborom jedna strana konania požiadala o druhé ústne vypočutie z dôvodu údajnej zdĺhavosti správneho konania.

NÁVRH ROZHODNUTIA

Po prijatí písomných a ústnych stanovísk Komisia ponechala námietky voči 63 právnym subjektom patriacim do 17 skupín podnikov, a zároveň sa rozhodla nepokračovať v konaniach v prípade dvoch podnikov (7). Pokiaľ ide o podniky ponechané v návrhu rozhodnutia, trvanie porušovania bolo podstatne znížené v prípade väčšiny krajín a celkové trvanie porušovania bolo znížené z takmer 19 rokov na približne 12 rokov.

Okrem toho, rozsah a účasť na porušovaní boli v prípade viacerých strán v porovnaní s ON. Konkrétne iba osem podnikov je zodpovedných za účasť na jedinom a pokračujúcom porušovaní v celom rozsahu výrobkov a v rámci celej geografickej oblasti, t. j. Rakúsko, Belgicko, Francúzsko, Nemecko, Taliansko a Holandsko. Ostatné podniky boli zodpovedné iba za jediné a pokračujúce porušovanie v krajinách, v ktorých ich skutočná účasť na karteli bola preukázaná, keďže dôkaz v spise nie je postačujúci na preukázanie, že si boli vedomé alebo si skutočne mohli byť vedomé plného geografického rozsahu kartelu. Najmä päť talianskych výrobcov je zodpovedných iba za neoprávnené kontaktovanie týkajúce sa vodovodných batérií, príslušenstva a keramických výrobkov, keďže boli plne informovaní a zúčastňovali sa kartelu v Taliansku, pričom kolúzia sa netýkala sprchových hlavíc. Ostatné podniky sú zodpovedné za jediné a pokračujúce porušovanie zahŕňajúce všetky tri skupiny výrobkov, keďže aj napriek tomu, že neboli činnými na iných trhoch s výrobkami, boli si vedomí (alebo mohli predpokladať) celého rozsahu výrobkov obsiahnutých v dohodách narúšajúcich hospodársku súťaž. Na účel vypočítania pokuty sa bude zohľadňovať iba predaj uskutočnený na trhoch, na ktorých boli činní. V rozhodnutí sa okrem toho konštatuje, že existuje predpis o ukladaní pokút v prípade Holandska.

Pokiaľ ide o dĺžku správneho konania v tomto prípade, chcel by som pripomenúť, že v článku 41 Charty základných práv sa uvádza, že každý má právo, aby jeho záležitosti boli posúdené inštitúciami a orgánmi Únie v primeranej lehote. Celé konanie trvalo približne päť rokov a šesť mesiacov, pričom od predloženia oznámenia námietok uplynuli tri roky a od uskutočnenia ústneho vypočutia približne 31 mesiacov. Zdá sa že, časové obdobie, ktoré uplynulo od ústneho vypočutia, sa značne predĺžilo, nehľadiac na fakt, že Komisia v tomto období vypracovala opis skutočností, v ktorom bola stranám zaručená možnosť vyjadriť sa, a ktorý zároveň skúmal a posudzoval niektoré nároky platobnej neschopnosti. V každom prípade môže otázka, či čas, ktorý Komisia potrebuje na prijatie tohto rozhodnutia, prekročil hranicu primeranej lehoty, otvorená, keďže neexistujú dôkazy, že by trvanie poškodilo účinné vykonávanie práva na obhajobu (8).

Zastávam názor, že návrh rozhodnutia sa týka iba námietok, v prípade ktorých bola stranám poskytnutá možnosť, aby vyjadrili svoje názory.

Domnievam sa, že právo na vypočutie všetkých účastníkov konania bolo v tomto prípade dodržané.

V Bruseli 21. júna 2010 Michael ALBERS

(1) Podľa článkov 15 a 16 rozhodnutia Komisie (2001/462/ES, ESUO) z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže (Ú. v. ES L 162, 19.6.2001, s. 21).

(2) Masco, Sanitec, Grohe, American Standard, Hansa, […], Villeroy&Boch, Duscholux, Duravit, Roca, Dornbracht, Kludi, Artweger, Rubinetteria Cisal, […], Mamoli Rubinetteria, RAF Rubinetteria, Teorema Rubinetteria a Zuchetti Rubinetteria.

(3) Trh s kúpeľňovými doplnkami a príslušenstvom pozostáva z troch skupín výrobcov i) vodovodné batérie a príslušenstvo, ii) sprchové hlavice a iii) keramické výrobky.

(4) Rakúsko, Belgicko, Francúzsko, Nemecko, Taliansko a Holandsko.

(5) Nariadenie Rady (ES) č. 1/2003 o vykonávaní pravidiel hospodárskej súťaže stanovených v článkoch 81 a 82 Zmluvy (Ú. v. ES L 1, 4.1.2003, s. 1).

(6) Hoci všetky skupiny podnikov okrem RAF Rubinetteria boli počas vypočutia zastúpené, niektoré právne subjekty patriace podnikom American Standard, Duscholux a Sanitec sa nezúčastnili osobitne, t. j. Trane Inc (predtým American Standard Corporation), Duscholux AG, Allia SA/SAS, produits Céramiques de Touraine SA, Keramag Keramische Werke A.G., Keramag Vertriebsges. m.b.H., Keramag Belgium N.V. (SA), Keramag Netherlands B.V., Koralle Sanitärprodukte GmbH, Koninklijke Sphinx B.V., Sphinx Bathrooms Belgium N.V. (SA) a Pozzi-Ginori SpA.

(7) […]

(8) Porovnaj: Rozsudok ESD z 21. septembra 2006 vo veci C-105/04 P, bod 35 a nasl., Nederlandse Federatieve vereniging voor de Groothandel op Elektrotechnisch Gebied (FEG).